  Виталий Пронин Кылем арня вискын ӟырдыт кенешон радъяськиз «КОМОС ГРУПП» огазеяськон котыр.Та огазеяськонэз валтӥсьёс Андрей Шутов но Андрей Осколков журналистъёслы вазиськизы: югдурез утисьёс, нокинлы ивортытэк, компанилэн ёзъёсаз утчаськон (обыск) радъязы. Югдурез утисьёс ивортэмъя, та ужрадэз ортчытоно луиз бадӟым коньдонэз лушкан учыръёсты шараян вылысь. Валамон, ужбергатӥсьёслы таӵе ужрад ӧз кельшы. Соос мылкыдзэс шараяны дыртӥзы быдэс шаер тыр: Удмуртиын ужбергатонэз кекато, азьмынӥсь огазеяськонъёсты киултыны малпало рейдеръёс.Та нуналъёсы люкаськылӥзы Югдурез утёнъя министерство бордын кылдытэм Общественной кенеше пырисьёс. Соос эскеризы шаерысьтымы предприятиосын ортчытэм обыскъёс пумысен югдурез. Общественной кенешлэн кивалтӥсез Владимир Байметов пусйиз: Югдурез утёнъя министерствоез берло дыре возьмато коррупциен герӟаськем структураез кадь. Та удысын тыршисьёслэн ужрадъёссы ортчытэмын бюджет коньдонэз палэнэ кутонэн герӟаськем ужез шараян понна. Та учырын полиция вылэ ӝожтӥськыса, асьмеос уськытӥськомы шаермылэсь данзэ - тужгес но инвестициосты кыскон ласянь. Соин ик ужпумез сэрттоно-пертчоно законъёс, нимаз адямиослэн правооссы вылэ пыкъяськыса.Президент А. Волков та учыр пумысен мылкыдзэ шараяз:- Россилэн Президентэз Владимир Путин 21-тӥ июне экономикалы сӥзем форумын бизнес пумысен малпанъёссэ вераз, сое кышкатыны уг яра, шуиз. Нош асьме шаерамы мытэмын вал бадӟым уж: кык огазеяськонъёсын обыскъёс ортчизы. Таӵе эскерон улэ шедизы шаерысьтымы кызь пала предприятиос. Валантэм одӥгез: малы сьӧд маскаен боецъёслы кышкатоно вал огазеяськонъёслэн бухгалтериосазы тыршисьёсты? Кулэ луись документъёсты, кивалтӥсьёсын кенешыса, гань-гань эскерыны луэ ук. Боецъёслэсь кужымзэс зэмос йыртэмасьёсын нюръяськонэ ӧръясалыд ке, пайдаез тросгес луысал. Нялтас вераса, йыружъёслэн лыдзы берло 5 толэзь ӵоже йылӥз.А. Волков вазиськиз Удмурт Республикаысь Прокурорлы Сергей Пановлы, «КОМОС ГРУПП» компаниын ортчытэм ужрадъёслэсь законлы тупамзэс эскерыны курыса. Пусйиз на: кылдэм учыр сярысь ивортӥ Приволжск федерал округъя кивалтӥсьёслы. Кулэ луиз ке, валэктонъёс сётыны дась Россиысь Президентлэн администрацияз но.Елена Тугашова. Теги: АлександрВолков ВладимирПутин Полиция Ужбергатон  